Bernhard Diestel

Bernhard Diestel eller Su Na (1623–1660) var katolsk kinamisjonær tilhørende jesuittordenen. 

Liv og virke
Bakgrunn, studier
Bernhard Diestel studerte i Ljubljana ved jesuittenes gymnasium der, ble opptatt i jesuittordenen i 1639, og absolverte mellom 1642 og 1651 studier i filosofi og teologi ved jesuittenes Carolo-Franciscea i Graz.

Misjonær i Vest-Asia
Han ble sendt landveien som misjonær i Vest-Asia i 1650, og var da innom Palestina, Syria, Mesopotamia, Persia, og det vestlige India, rundt Surat. 

Tilbake i Europa ble han sendt rundt for å tigge for kinamisjonene, og var innom statene i områdene som var eller senere ble Italia, Tyskland, Østerrike, Polen og Frankrike.

Han gjorde etter dette en kortere innsats i misjonene i Persia.

Reise til Øst-Asia
Han fikk den 20. februar 1656 i oppdrag av jesuittenes generalsuperior Goswin Nickel å utforske landeveien til Øst-Asia sammen med sin ordensbror Johann Grueber. Utstyrt med anbefalelsesbrev og gaver for sjahen av Persia og keiseren av Kina dro han avsted sammen med pater Grueber. De begynte fra Smyrna og kom frem til Isfahan i Persia. Krigsfare gjorde at de ikke kunne fortsette etter planen på landeveien, og de dro da sørover til India. Derfra fortsatte de med skip fra Goa.

Kina
De ankom Kina fra Goa i 1659.  Den 22. april 1659 fikk Grueber og Diestel i Macao i oppdrag fra viseprovinsialen der, Simon da Cunha, å fortsette til Beijing, og derfra å utforske landeveien tilbake til Europa.

Diestel og Grueber ble ledsaget av en æresgarde på den kinesiske statmakts bekostning til Beijing, og arbeidet deretter der ved Shunzhi-keiserens hoff. Denne keiseren var positivt innstilt til de katolske misjonærer, og på denne tiden var en av deres medbrødre i byen den keiserlige hoffastronom Adam Schall von Bell, som hadde keiserens tillit. 

Ettersom pater Diestel, som var blitt gjort til mandarin, ikke tålte klimaet i Beijing særlig godt, ble han midlertidig postert til misjonsstasjonen i Jinan i Shandong, men døde der i 1660. Pater Grueber klarte senere å fullføre deres oppdrag, ved å reise tilbake til Europa landeveien.

Patrene Grueber og Diestel var de første av jesuittmisjonærene i Kina som ikke reiste til Kina med skip rundt Afrikas sørspiss.

Referanser

 Litteratur 
 Cornelius Wessels: Early Jesuit Travellers in Central Asia 1603-1721. Den Haag 1924, S. 164-204.
 Cornelius Wessels: New Documents relating to the journey of Fr. John Grueber. In: Archivum historicum S.J. Bd. 9, Rom 1940, S. 281-302.

 Bruno Zimmel: Bernhard Diestel, ein österreichischer Missionär und Entdeckungsreisender des 17. Jahrhunderts. In: Festschrift Josef Stummvoll. Wien 1970, S. 880–892

Se også
 Liste over kinamisjonærer tilhørende jesuittordenen

Kategori:Personer fra Primorska
Kategori:Slovenske katolske prester
Kategori:Slovenske jesuitter
Kategori:Slovenske misjonærer
Kategori:Østerrikske katolske prester
Kategori:Østerrikske jesuitter
Kategori:Østerrikske misjonærer
Kategori:Katolske misjonærer
Kategori:Misjonærer i Syria
Kategori:Misjonærer i Irak
Kategori:Misjonærer i Iran
Kategori:Mandariner
Diestel, Bernhard